Anno dominicæ incarnationis DCCCXCI, indictione nona, celebrata est synodus in Magduno, super fluvium Malnæ sive Ligeris, in ecclesia beati Lifardi confessoris Christi, regia jussione gloriosi regis Odonis, diversis ecclesiarum episcopis confluentibus, ubi cum ex diversis ecclesiæ utilitatibus et negotiis tractaretur, exposita est in omnium præsentia ratio fratrum beati Petri apostolorum principis cœnobii Sennensis ecclesiæ, in ejus suburbio constituti, dicentes se plurimam ex revolutis temporibus discriminis jacturam tolerasse enormiter. Idcirco quod eis a suis pontificibus Sennensis videlicet ecclesiæ præsulibus, multi ex alienis cœnobiis in prælaturam regiminis abbates constituerentur, quod utique quia præter regulam beati Benedicti et institutionem sanctorum canonum esse videbantur, sancitum est a beatissimis pontificibus, monente imo et deprecante ejusdem loci venerabili pontifice Gualterio Sennensis ecclesiæ, ut nullus deinceps ordinaretur vel constitueretur pater monasterii, nisi quem ipsi sua dispositione et libitu voluntatis ex suis eligerent. Quocirca præsenti privilegio solemniter a prædictis decretum est præsulibus, ut quicumque temerarius hanc tantorum auctoritatem patrum præsumpserit violare, sub vinculo anathematis habeatur, et auctoritate qua Dominus noster Jesus-Christus potestatem contulit discipulis suis, ligandi et solvendi, dicens: «quodcumque ligaveritis ligata erunt, et quodcumque solveritis soluta erunt in cœlis;» omnium igitur manibus roboretur, quod omnium assensu firmatur. Et subscripserunt omnes qui ibi aderant, episcopi videlicet et archiepiscopi quorum hæc sunt nomina: GUALTERIUS, immerito sanctæ Sennensis ecclesiæ archiepiscopus, confirmavit. EDACIUS, Bituricensis ecclesiæ archiepiscopus. ERBERNUS, Turonum archiepiscopus. TEODARDUS, Narbonensis ecclesiæ archiepiscopus. ADALGARIUS, Æduorum episcopus. HERFREDUS, episcopus. Semper, AGILMARI maneas sub nomine firma. EUMENUS, Nevernensis episcopus. GLIMERIUS, Carnotum episcopus. ADDOLENUS, Albiæ episcopus confirmavi. AGILBERTUS, gratia Dei Biterrensis episcopus. WALTERIUS, episcopus Aurelianensis. SERVUS Dei humilis episcopus Jerondensis. GUARINUS, Coroacensis episcopus. ADALDUS, humilis archipræsul.